บลจ.เอ็มเอฟซีปลื้ม กองทองยอดขายดี
เอ็มเอฟซี ปลื้มขายกองทาร์เก็ตฟันด์ I-GOLD 7S3 ได้ 679 ล้านบาท มั่นใจจังหวะดีลงทุนทองรอรับกำไรปี 2555
30 ธ.ค. 2554

เอ็มเอฟซี ปลื้มขายกองทาร์เก็ตฟันด์ I-GOLD 7S3 ได้ 679 ล้านบาท มั่นใจจังหวะดีลงทุนทองรอรับกำไรปี 2555
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า กองทุนเปิดเอ็มเอฟซี อินเตอร์เนชั่นแนล โกลด์ สปอท 7 ซีรีส์ 3 หรือ I-GOLD7S3 ซึ่งเป็นทาร์เก็ตฟันด์ที่เน้นลงทุนในหน่วยลงทุนทองคำ และตั้งเป้าหมายผลตอบแทน 7% ภายใน 10 เดือน สามารถขายได้มากกว่า 679 ล้านบาท 
“การออกกองทุนทองคำประเภททาร์เก็ตฟันด์ในช่วงกลางเดือน ธ.ค.ที่ผ่านมา เป็นจังหวะเหมาะสมที่จะลงทุนในทองคำ และมีโอกาสในการสร้างผลตอบแทนที่ดีได้ เนื่องจากแนวโน้มราคาทองคำในอีก 12 เดือนจะสูงขึ้นจากปัจจัยสนับสนุนหลัก และราคาทองคำที่ปรับตัวลงมานั้น คาดว่าจะปรับตัวลงถึงสิ้นปีนี้เท่านั้น” น.ส.ประภา กล่าว
นอกจากนี้ น.ส.ประภา กล่าวอีกว่า ในปี 2554 บริษัทเปิดขายกองทุน 24 กองทุน เป็นเงินรวม 1.2 หมื่นล้านบาท โดยเป็นกองทุนตราสารหนี้ 8,800 ล้านบาท กองทุนทาร์เก็ตฟันด์ 3,300 ล้านบาท และกองทุนต่างประเทศ 40 ล้านบาท